Potch-rugbylegende dood in huis gevindSias Willemse en sy vrou, Tobianna (Foto: Tobianna Willemse, Facebook) ŉ Bekende oudrugby- en -krieketspeler van Potchefstroom se liggaam is Dinsdag in sy huis op die dorp gevind. Hy is met twee skietwonde in sy nek aangetref. Kapt. Aafje Botma, woordvoerder van die polisie, het bevestig dat die 74-jarige Sias Willemse se liggaam laatmiddag in sy huis in Bailliepark in Potchefstroom gevind is. “Ons kan bevestig dat hy twee skietwonde in sy nek gehad het. Verskeie dasse was ook om sy nek vasgebind.” Volgens Botma was die polisie se forensiese span tot laataand op die toneel. “’n Moorddossier is in hierdie stadium oopgemaak, maar dit kan dalk nog verander.” Botma sê die polisie kon nog nie vasstel wat in die huis vermis word nie. Sy sê Willemse se kluis was oop aangetref, maar dit lyk nie asof dit oopforseer is nie. “Verskeie jaggewere is in die kluis gevind. Ons kan nog nie sê of daar ander vuurwapens uit die kluis vermis word nie.” Willemse word beskryf as ŉ “groot rugbygees en ywerige krieketman” en ŉ ware “Potch-legende”. Hy is ŉ oud-Puk- en Wes-Transvaalse krieketspeler. Hy het ook op sy dag die Potch-Dorp-rugbyklub as kranige speler op die veld verteenwoordig. Die Potchefstroom Dorp Rugbyklub en SupaRugby-rugbygroep het op Facebook hul medelye met Willemse se familie en vriende betuig. “Ons neem swaar afskeid van Oom Sias en sal Oom altyd onthou,” lui die inskrywing van die Potchefstroom Dorp Rugbyklub. Medelye van ou skoolvriende van Willemse het op Facebook ingestroom. “Hy was ŉ fantastiese sportman, briljante rugby- sowel as krieketspeler. Ons was saam in Volkskool Potchefstroom, en saam in die Jack Pauw-koshuis. Hy het ook later saam vir Potch-Dorp rugby gespeel en sy vrou het Springbokklere in netbal behaal. Sy dogter was ook ‘n briljante sportvrou. Sias, gaan jou mis my mater. Ek het ŉ vreeslike groot agting vir jou gehad,” skryf ŉ ou skoolvriend van hom.